
Betegtájékoztató: Információk a felhasználó számára

Razasa szuszpenziós orrspray 

azelasztin-hidroklorid/flutikazon‑propionát

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
-	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét.
Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont. 

A betegtájékoztató tartalma:

0. [bookmark: _Hlk162250999]Milyen típusú gyógyszer a Razasa szuszpenziós orrspray (a továbbiakban: Razasa orrspray) és milyen betegségek esetén alkalmazható?
0. Tudnivalók a Razasa orrspray alkalmazása előtt
3.	Hogyan kell alkalmazni a Razasa orrspray-t?
4.	Lehetséges mellékhatások
5.	Hogyan kell a Razasa orrspray-t tárolni?
6.	A csomagolás tartalma és egyéb információk


1. Milyen típusú gyógyszer a Razasa orrspray és milyen betegségek esetén alkalmazható?

A Razasa orrspray két hatóanyagot, azelasztin‑hidrokloridot és flutikazon‑propionátot tartalmaz.
· Az azelasztin‑hidroklorid az úgynevezett antihisztaminok csoportjába tartozó gyógyszer. A szervezet az allergiás reakció során hisztamint termel, ennek hatásait gátolják az antihisztaminok, ezáltal csökkentve az allergiás nátha (rinitisz) tüneteit.
· A flutikazon‑propionát az úgynevezett kortikoszteroidok csoportjába tartozó gyulladáscsökkentő gyógyszerek közé tartozik.

A Razasa orrspray a közepesen súlyostól a súlyosig terjedő szezonális vagy egész évben tartó allergiás nátha (rinitisz) tüneteinek enyhítésére ajánlott, amennyiben az orrnyálkahártyán alkalmazott antihisztamin vagy glükokortikoid önmagában nem elegendő.

A szezonális vagy egész évben tartó allergiás nátha olyan anyagok által kiváltott allergiás reakció, mint a pollen (szénanátha), háziatka, penész, por vagy háziállatok.

A Razasa orrspray enyhíti az allergia tüneteit, amelyek közé tartoznak például az orrfolyás, orrváladékozás, tüsszögés, viszketés vagy az orrnyálkahátya duzzanata/orrdugulás.


2. Tudnivalók a Razasa orrspray alkalmazása előtt

Ne alkalmazza a Razasa orrspray-t:
· ha allergiás az azelasztin‑hidrokloridra vagy a flutikazon‑propionátra, vagy a gyógyszer (6. pontban felsorolt) egyéb összetevőjére.


Figyelmeztetések és óvintézkedések
A Razasa orrspray alkalmazása előtt beszéljen kezelőorvosával vagy gyógyszerészével amennyiben:
· Ön nemrég orrműtéten esett át.
· Önnek fertőzés alakult ki az orrüregében. Az orr és felső légutak fertőzéseit antibakteriális vagy gombaellenes készítményekkel kell kezelni. Amennyiben Ön orrüregében kialakult fertőzésre egyéb gyógyszert kap, használhatja a Razasa orrspray-t az allergiás tüneteinek kezelésére.
· Tuberkulózisban (tbc) vagy kezeletlen fertőzésben szenved.
· A látása megváltozott vagy korábban előfordult már Önnél szemnyomás-emelkedés, zöld hályog és/vagy szürke hályog. Ebben az esetben, a Razasa orrspray alkalmazása alatt kezelőorvosa ellenőrzés alatt fogja tartani.
· Mellékvesekéreg működése károsodott Önnél. Fokozott körültekintéssel kell eljárni, amikor a szájon át történő szteroid-kezelését átállítják Razasa orrspray-kezelésre.
· Súlyos májbetegségben szenved. Ebben az esetben az egész szervezetét érintő (szisztémás) mellékhatások valószínűsége megnőhet.

A fenti esetekben kezelőorvosa dönti el, hogy Ön használhatja-e a Razasa orrspray-t.

Fontos, hogy a 3. pontban megadott adagban vagy az orvosa által előírtak szerint használja a gyógyszert. A javasoltnál nagyobb adagú kortikoszteroid orrspray használata a mellékvesekéreg működésének csökkenéséhez vezethet, ami testsúlycsökkenést, fáradtságot, izomgyengeséget, alacsony vércukorszintet, sós ételek utáni vágyakozást, ízületi fájdalmat, depressziót és a bőr sötétedését okozhatja. Ha ezek a tünetek jelentkeznek, kezelőorvosa a stresszes időszakokban vagy tervezett műtét során másik gyógyszert javasolhat.

A mellékvesekéreg-működés gátlásának elkerülése érdekében, kezelőorvosa azt a lehetséges legkisebb adagot fogja előírni Önnek, amellyel az allergiás nátha tünetei megfelelően uralhatók.

Kortikoszteroid orrspray-k (ide tartozik a Razasa orrspray is) hosszan tartó alkalmazása gyermekeknél és serdülőknél a növekedés lelassulását okozhatja. A kezelőorvos rendszeresen ellenőrizni fogja gyermeke testmagasságát, és gondoskodik arról, hogy gyermeke a legkisebb hatásos adagot kapja.

Keresse fel kezelőorvosát, amennyiben homályos látást vagy egyéb látászavart tapasztal.

Amennyiben nem biztos abban, hogy a fentiek vonatkoznak-e Önre, beszéljen kezelőorvosával vagy gyógyszerészével a Razasa orrspray alkalmazása előtt.

Gyermekek
A gyógyszer alkalmazása 12 éves kor alatt nem ajánlott.

Egyéb gyógyszerek és a Razasa orrspray
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható gyógyszereket is.

Egyes gyógyszerek fokozhatják a Razasa orrspray hatásait, és lehet, hogy kezelőorvosa fokozott figyelemmel fogja követni az Ön állapotát, ha ilyen gyógyszereket szed (ideértve a HIV kezelésére szolgáló egyes gyógyszereket: a ritonavirt, a kobicisztátot, valamint a gombás fertőzések kezelésére használt ketokonazolt).

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre
A Razasa orrspray kismértékben befolyásolja a gépjárművezetéshez és a gépek kezeléséhez szükséges képességeket.
Nagyon ritkán előfordulhat, hogy a betegsége miatt, vagy a Razasa orrspray használata során fáradtságot vagy szédülést érez. Ilyenkor ne vezessen gépjárművet és ne kezeljen gépeket. Kérjük, legyen tudatában annak, hogy az alkohol ezeket a hatásokat felerősítheti.

A Razasa orrspray benzalkónium-kloridot tartalmaz
Ez a gyógyszer 14 mikrogramm benzalkónium-kloridot tartalmaz befújásonként, ami megfelel 0,014 mg/0,14 g mennyiségnek. A benzalkónium-klorid irritációt vagy duzzanatot okozhat az orrban, különösen hosszan tartó alkalmazás esetén.
Tájékoztassa kezelőorvosát vagy gyógyszerészét, ha kellemetlen érzést tapasztal az orrspray használata közben.

A Razasa orrspray nátriumot tartalmaz
Ez a gyógyszer kevesebb mint 1 mmol (23 mg) nátriumot tartalmaz befújásonként, azaz gyakorlatilag „nátriummentes”.


3. Hogyan kell alkalmazni a Razasa orrspray-t?

A Razasa orrspray-t mindig a kezelőorvosa által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A teljes terápiás hatás eléréséhez rendszeres használat szükséges.

Szembe ne kerüljön!

12 éves és idősebb gyermekek, serdülők és felnőttek
Az ajánlott adag 1 befújás mindkét orrnyílásba reggel és este.

12 év alatti gyermekek
· A gyógyszer 12 éven aluli gyermekek részére nem ajánlott.

Vesekárosodás és májkárosodás
•	Vesekárosodásban és májkárosodásban szenvedő betegek kezelésére vonatkozóan nincsenek adatok.

Az alkalmazás módja

Orrnyálkahártyán történő alkalmazásra.
Olvassa el az alábbi használati utasítást és kizárólag ennek megfelelően alkalmazza.

HASZNÁLATI UTASÍTÁS
Az orrspray előkészítése
1.	Finom fel-le billentéssel rázza fel a tartályt 5 másodpercig, majd vegye le a védőkupakot (lásd 1. ábra).

1. ábra
[image: ]

2.	Az orrspray első használata előtt a levegőbe fújással telíteni kell az adagoló pumpát.
3.	Tartsa függőlegesen az üveget úgy, hogy a hüvelykujja az üveg alatt, a mutató és középső ujja pedig a fúvóka két oldalán legyen.
4.	Nyomja le hatszor az adagoló pumpát, amíg egyenletesen porlasztott permet nem távozik az üvegből (lásd 2. ábra).
5.	Az adagoló pumpa használatra kész.

2. ábra

6.	Amennyiben Ön több mint 7 napig nem használta az orrspray-t, az adagoló pumpa ismételt lenyomásával és felengedésével a pumpát újra kell telíteni.

Az orrspray alkalmazása

1. Finom le-fel billentéssel rázza fel a tartályt 5 másodpercig, majd vegye le a védőkupakot (lásd 1. ábra).
2. Fújja ki az orrát, hogy orrüregei tiszták legyenek.
3. Kissé hajtsa le a fejét. Ne hajtsa hátra a fejét.
4. Tartsa egyenesen az üveget és óvatosan tegye a fúvókát az egyik orrnyílásába.
5. Ujjával zárja el a másik orrnyílását, lassan vegyen levegőt a nyitott orrnyílásán keresztül, közben határozottan nyomja le az adagolót (lásd 3. ábra).
6. Fújja ki a levegőt a száján keresztül.

3. ábra

7.	Ismételje meg a másik orrnyílása esetében is.
8.	Lassan lélegezzen és ne hajtsa hátra a fejét, így megakadályozhatja, hogy a gyógyszer a torkába kerüljön kellemetlen ízt hagyva maga után (lásd 4. ábra).

4. ábra
[image: ]

9.	Minden használat után egy tiszta ruhával vagy papírzsebkendővel törölje meg a fúvókát és helyezze rá a védőkupakot.
10.	Ne szurkálja a fúvókát, ha az nem porlaszt megfelelően. Vízzel tisztítsa meg az adagolót.

Fontos, hogy a kezelőorvosa által előírtaknak megfelelően alkalmazza. Ne használjon többet a gyógyszeréből, mint amennyit a kezelőorvos ajánlott Önnek.

A kezelés időtartama
A Razasa orrspray alkalmas hosszú távú kezelésre. A kezelésnek egybe kell esnie az allergiás tünetek időszakával.

Ha az előírtnál több Razasa orrspray-t alkalmazott
Ha véletlenül túl sok Razasa orrspray-t fújt az orrába, nagyon valószínűtlen, hogy az bármi gondot okozna. Ha nyugtalanítja a dolog, vagy hosszú időn át használt az előírtnál nagyobb adagot, beszélje meg a kezelőorvosával. Amennyiben valaki, akár egy gyermek véletlenül megissza a Razasa orrspray-t, amilyen gyorsan lehet, forduljon kezelőorvosához vagy keresse fel egy kórház sürgősségi osztályát.

Ha elfelejtette alkalmazni a Razasa orrspray-t
Ha a megfelelő időben elfelejtette alkalmazni a készítményt, akkor alkalmazza amint az eszébe jut, majd folytassa a megszokott adagolás szerint. Ne alkalmazzon kétszeres adagot az elfelejtett adag pótlására.

Ha idő előtt abbahagyja a Razasa orrspray alkalmazását
Ne hagyja abba a Razasa orrspray alkalmazását anélkül, hogy arról kikérné kezelőorvosa véleményét, mivel ez hátrányosan befolyásolhatja a kezelés kimenetelét.

Ha bármilyen további kérdése van a készítmény alkalmazásával kapcsolatban, kérdezze meg kezelőorvosát vagy gyógyszerészét.


4. Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Azonnal forduljon orvoshoz, amennyiben az alábbi tünetek bármelyikét észleli:
· Az arc, az ajkak, a nyelv vagy a torok duzzanata, melyek nyelési/légzési nehézségeket okozhatnak, vagy hirtelen kiütések jelentkeznek a bőrén. Ezek a súlyos allergiás reakció tünetei lehetnek. Tudnia kell, hogy ezek nagyon ritkán fordulnak elő.

Nagyon gyakori mellékhatások (10-ből több mint 1 beteget érinthet):
· Orrvérzés

Gyakori mellékhatások (10-ből legfeljebb 1 beteget érinthet):
· Fejfájás
· Keserű szájíz, különösen, ha hátrahajtott fejjel használja az orrspray-t. Ez elmúlik, ha iszik valamit néhány perccel a gyógyszer alkalmazása után.
· Kellemetlen szag

Nem gyakori mellékhatások (100-ból legfeljebb 1 beteget érinthet):
· Az orrüreg enyhe irritációja. Ez enyhe csípő, viszkető érzést és tüsszögést okozhat.
· Az orrüreg szárazsága, köhögés, torokszárazság vagy torokirritáció.

Ritka mellékhatások (1000-ből legfeljebb 1 beteget érinthet):
· Szájszárazság

Nagyon ritka mellékhatások (10 000-ből legfeljebb 1 beteget érinthet):
· Szédülés vagy álmosság
· Szürke hályog, zöld hályog vagy megnövekedett szemnyomás, ami miatt látászavar és/vagy a szemek kivörösödése és fájdalma fordulhat elő. Ezeket a mellékhatásokat a flutikazon‑propionát orrspray hosszan tartó használata után jelentették.
· Az orr bőrkárosodása és nyálkahártya-károsodása
· Émelygés, levertség, kimerültség vagy gyengeség
· Bőrkiütés, bőrviszketés vagy bőrpír, viszkető dudorok
· Hörgőgörcs (a légutak beszűkülése a tüdőben)

Nem ismert gyakoriságú mellékhatások (a rendelkezésre álló adatok alapján a gyakoriság nem becsülhető meg)
· Homályos látás
· Sebek az orrban

Az egész szervezetét érintő (szisztémás) mellékhatások előfordulhatnak, amennyiben a gyógyszert nagy adagban és hosszú ideig használják. Ezen mellékhatások előfordulásának a valószínűsége kisebb, ha orrspray-t használ, mintha szájon át szedne kortikoszteroidokat, továbbá eltérőek lehetnek az egyes betegek és a különböző kortikoszteroid-készítmények esetében (lásd 2. pont).

Az orrnyálkahártyán alkalmazott kortikoszteroidok kihatással lehetnek az Ön hormonháztartására, különösen, ha hosszú ideig nagy adagokat alkalmaz. Gyermekeknél és serdülőknél ez a mellékhatás a növekedés lelassulását okozhatja.

Ritkán a csontsűrűség csökkenését (csontritkulás vagy oszteoporózis) figyelték meg a glükokortikoidok hosszan tartó alkalmazása során.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Razasa orrspray-t tárolni?

A gyógyszer gyermektől elzárva tartandó!

A tartályon és a dobozon feltüntetett lejárati idő EXP után ne alkalmazza ezt a gyógyszert! A lejárati idő az adott hónap utolsó napjára vonatkozik.

Hűtőszekrényben nem tárolható! Nem fagyasztható!

Az első felbontás után: 6 hónapig használható, utána vigye gyógyszerhulladék-gyűjtőbe az el nem használt gyógyszert!

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Razasa orrspray?
–	A készítmény hatóanyagai: azelasztin-hidroklorid és flutikazon-propionát. 
	1000 mikrogramm azelasztin-hidrokloridot és 365 mikrogramm flutikazon-propionátot tartalmaz a szuszpenzió grammonként.
	137 mikrogramm azelasztin-hidrokloridot (megfelel 125 mikrogramm azelasztinnak) és 50 mikrogramm flutikazon-propionátot tartalmaz befújásonként (0,14 g).
– 	Egyéb összetevők: glicerin, mikrokristályos cellulóz, karmellóz-nátrium, dinátrium-edetát, poliszorbát 80, benzalkónium-klorid, fenil-etil-alkohol, tisztított víz.

Milyen a Razasa orrspray külleme, és mit tartalmaz a csomagolás?
A Razasa orrspray fehér, homogén szuszpenzió.
23 g szuszpenzió (legalább 120 befúvás) PP adagoló pumpával és porvédő kupakkal ellátott adagoló feltéttel lezárt I-es típusú, barna üvegbe töltve.

A Razasa orrspray kiszerelései:
23 g szuszpenzió (legalább 120 befújásnyi) 25 ml-es üvegben.
Gyűjtőcsomagolás: 3 üveg 23 g szuszpenziós orrspray-t tartalmaz.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja 
Galenika International Kft.
Baross utca 165/3.
2040 Budaörs
Magyarország

Gyártó
Elpen Pharmaceutical Co. Inc.
Marathonos Avenue 95
190 09 Pikermi
Attiki 
Görögország

[bookmark: _GoBack]OGYI-T-24762/01	1×	I-es típusú üvegben

Ezt a gyógyszert az Európai Gazdasági Térség tagállamaiban az alábbi neveken engedélyezték:

Hollandia 	Razasa 137 microgram/50 microgram per verstuiving, neusspray, suspensie
[bookmark: _Hlk159576102]Magyarország 	Razasa szuszpenziós orrspray
Horvátország 	Razasa 137 mikrograma/50 mikrograma po potisku, sprej za nos, suspenzija 
Szlovénia 	RAZASA 137 mikrogramov/50 mikrogramov na vpih pršilo za nos, suspenzija
Csehország 	RAZASA
Szlovákia 	Razasa 137 mikrogramov/50 mikrogramov v jednom vstreknutí nosový suspenzný spej

A betegtájékoztató legutóbbi felülvizsgálatának dátuma: 2026. július.

